Odisha set to get a new DGP in the new year; some IPS officers in the race | ଅଭୟଙ୍କ ପରେ କିଏ ଓଡ଼ିଶା ପୋଲିସର ନୂଆ ମୁଖିଆ ହେବେ ତାକୁ ନେଇ ଚର୍ଚ୍ଚା ଆରମ୍ଭ ହୋଇଯାଇଛି । ଆସନ୍ତା ବର୍ଷ ଶେଷ ସୁଦ୍ଧା ଅବସର ନେବାକୁ ଥିବା ପାଞ୍ଚ ଜଣ ବରିଷ୍ଠ IPS ଅଫିସରଙ୍କ ଉପରେ ସେହି ପଦ ପାଇଁ ଏବେ ସମସ୍ତଙ୍କ ନଜର ରହିଛି ।
ଡିସେମ୍ବର ଶେଷ ସୁଦ୍ଧା ନୂଆ ଡି.ଜି.ପି.ଙ୍କ ନାଁ ରାଜ୍ୟ ସରକାର ପ୍ରକାଶ କରିବେ ବୋଲି ଆଶା କରାଯାଉଛି । (ପ୍ରତୀକାତ୍ମକ ଛବି)
Share this:
କଟକଃ ରାଜ୍ୟକୁ ନୂଆ ବର୍ଷର ଆରମ୍ଭରେ ମିଳିବାକୁ ଯାଉଛି ନୂଆ ପୋଲିସ ମୁଖିଆ । ଡିସେମ୍ବର ୩୧ ତାରିଖରେ ବର୍ତ୍ତମାନର ଡି.ଜି.ପି. ଅଭୟଙ୍କ କାର୍ଯ୍ୟକାଳ ଶେଷ ହେଉଥିବାରୁ ଏବେଠୁ ନୂଆ ଡି.ଜି.ପି. ଚୟନ ନେଇ ପ୍ରକ୍ରିୟା ଆରମ୍ଭ କରିଛନ୍ତି ରାଜ୍ୟ ସରକାର । ବୁଧବାର ଦିନ ରାଜ୍ୟ ସରକାର ଅଭୟଙ୍କ ଅବସରକୁ ଗ୍ରହଣ କରିଥିବା ନେଇ ଏକ ବିଜ୍ଞପ୍ତି ଜାରି କରିଛନ୍ତି ।
କିଛି ଦିନ ତଳେ କେନ୍ଦ୍ର ଗୃହ ମନ୍ତ୍ରାଳୟର ନିୟମ ଆଧାରରେ ନୂଆ ଡି.ଜି.ପି. ପ୍ରକ୍ରିୟା ଆରମ୍ଭ ହୋଇଥିବା ବେଳେ କିଛି ଅଫିସରଙ୍କ ତାଲିକା ରାଜ୍ୟ ସରକାରଙ୍କ ପକ୍ଷରୁ ୟୁ.ପି.ଏସ୍.ସି.କୁ ଦିଆଯାଇଛି । ୟୁ.ପି.ଏସ୍.ସି.ର ଉଚ୍ଚସ୍ତରୀୟ କମିଟି ତିନି-ଜଣିଆ ଅଫିସରଙ୍କ ତାଲିକା ରାଜ୍ୟ ସରକାରଙ୍କୁ ସୁପାରିସ କରିବ । ଏହି ପ୍ରକ୍ରିୟା ଡିସେମ୍ବର ପ୍ରଥମ ସପ୍ତାହ ସୁଦ୍ଧା ସରିବ । ତା' ପରେ ତିନି ଜଣ ଅଫିସରଙ୍କ ମଧ୍ୟରୁ କିଏ ନୂଆ ଡି.ଜି.ପି. ହେବେ ତାହା ଚୂଡ଼ାନ୍ତ କରିବେ ରାଜ୍ୟ ସରକାର । ଡିସେମ୍ବର ଶେଷ ସୁଦ୍ଧା ନୂଆ ଡି.ଜି.ପି.ଙ୍କ ନାଁ ରାଜ୍ୟ ସରକାର ପ୍ରକାଶ କରିବେ ବୋଲି ଆଶା କରାଯାଉଛି । ନୂଆ ଡି.ଜି.ପି.ଙ୍କ କାର୍ଯ୍ୟକାଳ ଦୁଇ ବର୍ଷ ରହିବ ।
ଅଭୟଙ୍କ ପରେ କିଏ ହୋଇପାରନ୍ତି ଓଡ଼ିଶା ପୋଲିସର ନୂଆ ମୁଖିଆ ତାକୁ ନେଇ ଚର୍ଚ୍ଚା ଆରମ୍ଭ ହୋଇ ଯାଇଛି । ଆସନ୍ତା ବର୍ଷ ଶେଷ ସୁଦ୍ଧା ଅବସର ନେବାକୁ ଥିବା ଓଡ଼ିଶା ପୋଲିସରେ କାର୍ଯ୍ୟରତ ପାଞ୍ଚ ଜଣ ବରିଷ୍ଠ ଆଇ.ପି.ଏସ୍. ଅଫିସରଙ୍କ ଉପରେ ସେହି ପଦ ପାଇଁ ଏବେ ସମସ୍ତଙ୍କ ନଜର ରହିଛି । ସେମାନେ ହେଲେ ୧୯୮୬ ବ୍ୟାଚର ଆଇ.ପି.ଏସ୍. ପ୍ରଦୀପ କପୁର ଓ ବିଜୟ କୁମାର ଶର୍ମା; ୧୯୮୭ ବ୍ୟାଚର ଆଇ.ପି.ଏସ୍. ସୁନିଲ୍ ବନସଲ୍, ୧୯୮୮ ବ୍ୟାଚର ଆଇ.ପି.ଏସ୍. ଏନ୍. ଅକ୍ଷୟ ଓ ବିନୟାନନ୍ଦ ଝା ।
ବର୍ତ୍ତମାନର ଡି.ଜି.ପି. ଅଭୟଙ୍କ କାର୍ଯ୍ୟକାଳ ଡିସେମ୍ବର ୩୧ ତାରିଖରେ ଶେଷ ହେଉଛି ।
ନୂଆ ନିର୍ଦ୍ଦେଶନାମା ଅନୁଯାୟୀ ଡିଜିପି ହେବାକୁ ଥିବା କୌଣସି ଆଇ.ପି.ଏସ୍. ଅଧିକାରୀଙ୍କ ଅବସର ସମୟ ତାଙ୍କ ଦାୟିତ୍ୱ ଗ୍ରହଣ ପରଠୁ ଅତି କମରେ ଛଅ ମାସ ବାକି ଥିବ କିମ୍ବା ତାଙ୍କ କାର୍ଯ୍ୟକାଳ ଅତି ବେଶୀରେ ଦୁଇ ବର୍ଷ ବାକି ଥିବ । ଏହି ନିୟମ ଯୋଗୁଁ ପରବର୍ତ୍ତୀ ଡି.ଜି.ପି. ତାଲିକାରୁ ଏହି ପାଞ୍ଚ ଆଇ.ପି.ଏସ୍. ଅଧିକାରୀ ବାଦ ପଡ଼ିବେ ।
ଏହି ପାଞ୍ଚ ଆଇ.ପି.ଏସ୍. ଅଧିକାରୀଙ୍କ ପରେ ନୂଆ ଡି.ଜି.ପି. ହେବା ଦୌଡ଼ରେ ପ୍ରଥମେ ଆସୁଛନ୍ତି ୧୯୮୮ ବ୍ୟାଚର ଆଇ.ପି.ଏସ୍. ଅଧିକାରୀ ତଥା ବର୍ତ୍ତମାନ ଜେଲ୍ ବିଭାଗର ଡିଜି ଥିବା ସନ୍ତୋଷ ଉପାଧ୍ୟାୟ । ତାଙ୍କ ଅବସର ସମୟ ୨୦୨୪ ମସିହା ଏପ୍ରିଲ ୨୫ ତାରିଖ ରହିଛି । ବରିଷ୍ଠତା ଦୃଷ୍ଟିରେ ତାଙ୍କ ତଳକୁ ସ୍ବତନ୍ତ୍ର ଡିଜି (କମ୍ୟୁନିକେସନ) ତଥା ୧୯୮୮ ବ୍ୟାଚର ଆଇ.ପି.ଏସ୍. ଅଧିକାରୀ ଅରୁଣ ରାୟ ଅଛନ୍ତି । ୧୯୮୮ ବ୍ୟାଚର ଆଇ.ପି.ଏସ୍. ହୋଇଥିଲେ ମଧ୍ୟ ଅରୁଣ ରାୟଙ୍କ ଅବସର ସମୟ ରହିଛି ୨୦୨୫ ମସିହା ଏପ୍ରିଲ ୭ ତାରିଖ । ଏସ.ଏ.ପି.ର ସ୍ବତନ୍ତ୍ର ଡିଜି ଥିବା ୧୯୮୮ ବ୍ୟାଚର ଆଇ.ପି.ଏସ୍. ଅଧିକାରୀ ମନୋଜ ଛାବ୍ରାଙ୍କୁ ବି ନୂଆ ଡି.ଜି.ପି. ଦୌଡ଼ରେ ଥିବା ଦେଖାଯାଉଛି ।
କିନ୍ତୁ ଡିସେମ୍ବର ୩୧ ତାରିଖ ସୁଦ୍ଧା ଛଅ ମାସ ଚାକିରୀ କାଳ ବାକି ଥିବା ଆଇ.ପି.ଏସ୍. ଅଧିକାରୀଙ୍କ ତାଲିକାରେ ବି.କେ. ଶର୍ମା ଓ ପ୍ରଦୀପ କପୁରଙ୍କ ନାଁ ରହିଥିଲେ ମଧ୍ୟ ବିଭିନ୍ନ କାରଣରୁ ଏମାନେ ନୂଆ ଡି.ଜି.ପି. ଦୌଡ଼ରେ ରହୁ ନ ଥିବା ଜଣା ପଡ଼ିଛି । ଏବେ ସରକାରୀ ପ୍ରେସର ନିର୍ଦ୍ଦେଶକ ଥିବା ବି.କେ. ଶର୍ମା "ସରକାରୀ ରୋଷ"ର ଶିକାର ଥିବା କୁହାଯାଉଛି । ତିନି ବର୍ଷରୁ ଉର୍ଦ୍ଧ୍ୱ ସମୟ ଧରି କେନ୍ଦ୍ରୀୟ ଡେପୁଟେସନରେ - ନ୍ୟାସନାଲ୍ ଟେକନିକାଲ୍ ରିସର୍ଚ୍ଚ୍ ଅରଗନାଇଜେସନ୍ ଭଳି ଏକ ଗୁରୁତ୍ବପୂର୍ଣ୍ଣ ବିଭାଗର ନିର୍ଦ୍ଦେଶକ ପଦରେ - ରହିଥିବା ପ୍ରଦୀପ କପୁର ସେହି ପଦ ଛାଡ଼ି ଓଡ଼ିଶା ପୋଲିସ ଡି.ଜି.ପି. ହେବା ପାଇଁ ଆଗ୍ରହୀ ନ ଥିବା କୁହାଯାଉଛି ।
ଓଡ଼ିଶା ପୋଲିସ ମୂଖ୍ୟାଳୟର ଏକ ନିର୍ଭରଯୋଗ୍ୟ ସୂତ୍ରରୁ ନ୍ୟୁଜ18 ଓଡ଼ିଆ ଡିଜିଟାଲକୁ ମିଳିଥିବା ସୂଚନା ମୂତାବକ ଡି.ଜି.ପି. ଅଭୟ ପ୍ରଦୀପ କପୁରଙ୍କୁ ନିଜର ଉତ୍ତରାଧିକାରୀ ଭାବେ ଦେଖିବାକୁ ଚାହୁଁଛନ୍ତି । ପ୍ରଦୀପ କପୁରଙ୍କ ବରିଷ୍ଠତା ଓ ଅଭିଜ୍ଞତା ଯୋଗୁଁ ସେ ଓଡ଼ିଶା ପୋଲିସର ଡି.ଜି.ପି. ପଦବୀ ପାଇଁ ଅନ୍ୟମାନଙ୍କ ଠାରୁ ଅଧିକ ଯୋଗ୍ୟ ବୋଲି ଅଭୟ ରାଜ୍ୟ ସରକାରଙ୍କୁ ଅବଗତ ମଧ୍ୟ କରାଇଛନ୍ତି । ଆଉ ଏକ ସୁତ୍ରରୁ ମିଳିଥିବା ସୂଚନା ମୁତାବକ ଗତ ଦୁଇ ମାସ ତଳେ ପ୍ରଦୀପ କପୁର ଓଡ଼ିଶା ଆସିଥିଲେ ଓ ନିଜର ପାଞ୍ଚ ଦିନର ରହଣି ସମୟରେ ସେ ରାଜ୍ୟ ପ୍ରଶାସନର ବରିଷ୍ଠ ଅଧିକାରୀଙ୍କୁ ବି ଭେଟିଥିଲେ । କିନ୍ତୁ ସେହି ସମୟରେ ତାଙ୍କୁ ଆଗାମୀ ଡି.ଜି.ପି. ପଦ ପାଇଁ ସରକାରୀ ଅଫର୍ ଦିଆଯାଇଥିଲେ ବି ସେ ଏନେଇ ସ୍ପଷ୍ଟ ମତ ଦେଇ ନ ଥିଲେ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
